**PRANEŠIMAS SPAUDAI**

2025-05-28

**Socialinės apsaugos ir darbo ministerijoje – iniciatyva „DUOday“**

**Lietuvoje šeštą kartą vyksta iniciatyva „DUOday“. Įmonės ir organizacijos atveria savo duris ir kviečia žmones su negalia išbandyti įvairias darbo pozicijas. Prie iniciatyvos prisijungusioje Socialinės apsaugos ir darbo ministerijoje su darbu įstaigoje susipažino trys žmonės su negalia – Edita, Vanesa ir Romualdas.**

Šiais metais iniciatyva vyksta 18-oje Lietuvos miestų. Savo jėgas apjungė 27 žmones su negalia atstovaujančios organizacijos ir daugiau nei 150 darbdavių (praeitais metais dalyvavo 130 darbdavių). Iš viso suorganizuota beveik 400 duetų.

Vykstant „DUOday“, organizuojami duetai („duo“ lotynų kalboje reiškia „du“), kuriuos sudaro žmogus su negalia ir įmonės darbuotojas. Kitaip tariant, žmogus su negalia „šešėliuoja“ įmonės darbuotoją. Per „DUOday“ žmogus su negalia visą darbo dieną praleidžia pasirinktoje organizacijoje: stebi įmonės darbo procesus, pagal galimybes atlieka kai kurias užduotis, dalyvauja susitikimuose, bendrauja su darbuotojais, kartu pietauja.

„Siekiame, kad kuo daugiau žmonių su negalia įsitrauktų į darbo rinką. Iniciatyva „DUOday“ prisideda prie šio tikslo įgyvendinimo. Ji ne tik skatina žmones su negalia išbandyti įprastas darbuotojų užduotis, tačiau įstaigoms bei organizacijoms suteikia galimybę geriau pažinti žmones su negalia, suprasti jų profesinius gebėjimus bei talentus ir pritaikyti darbe. Socialinės apsaugos ir darbo ministerija ne vienerius metus dalyvauja iniciatyvoje „DUOday“ – džiaugiamės galėdami prisidėti. Dalyvavimas „DUOday“ ministerijai yra puiki proga iš pačių žmonių su negalia, išgirsti pasiūlymų kaip tobulinti žmonių su negalia įsitraukimą į darbo rinką“, – sako socialinės apsaugos ir darbo ministrė Inga Ruginienė.

Ministrė I. Ruginienė „DUOday“ dalyviams papasakojo apie savo darbo dieną, planus bei kylančius iššūkius, o šie pasidalino savo darbine patirtimi, papasakojo apie kliūtis, su kuriomis tenka susidurti ieškant darbo. „DUOday“ dalyviai taip pat turėjo galimybę susipažinti su kitų ministerijos darbuotojų darbo kasdienybe bei padiskutuoti su jais įvairiais socialinės apsaugos ir darbo klausimais.

Ministrę I. Ruginienę „šėšėliavusi“ Edita džiaugėsi galimybe iš arti susipažinti su ministrės darbu. Kartu su ministre ji dalyvavo susitikimuose, stebėjo kaip priimami sprendimai. „DUOday“ ji dalyvauja ne pirmą kartą.

„Iniciatyva „DUOday“ yra labai naudinga. Tai galimybė susipažinti su darbo specifika, nauja aplinka ir įdomiais žmonėmis profesionalais. Įgijau daug vertingos patirties. Labai pasisekęs projektas tik norėtųsi, kad jis plėstųsi, apimtų daugiau įstaigų ir daugiau žmonių su negalia galėtų jį išbandyti. Šešėliuoti ministrę buvo labai įdomu – puikūs įspūdžiai ir patirtys. Išplėčiau žinių bagažą, turėjau galimybę papasakoti apie žmonių su regėjimo negalia kasdienybę, patyriau daug teigiamų emocijų“, – sako Edita.

Ministerijos Komunikacijos skyriaus darbuotoją šešėliavusi Vanesa studijuoja Vilniaus universitete. Regėjimo negalia jai nesutrukdė savarankiškai išmokti lietuvių kalbą ir iš Latvijos atvykti studijuoti į Lietuvą.

„Ši iniciatyva – tai puiki proga aplankyti įvairias įmones bei susipažinti su įvairiomis pozicijomis. Šiandien lankiausi Socialinės apsaugos ir darbo ministerijoje, kur susipažinau su komunikacijos skyriumi. Sužinojau daug naudingos informacijos apie ministerijos darbotvarkę bei išorinės ir vidinės komunikacijos subtilybes. Atlikau man patikėtas užduotis. Apibendrindama galiu pasakyti, kad ši akcija – puikus pavyzdys, jog žmonės su negalią gali puikiai įsitraukti į atvirą darbo rinką“, – sako Vanesa.

Prieš daugiau kaip dešimt metų Belgijoje prasidėjusi „DUOday“ iniciatyva šiandien yra išplitusi daugelyje Europos šalių ir miestų. Lietuvoje ji organizuojama nuo 2019 metų ir kasmet plečiasi – daugėja prisijungiančių įmonių, siūlomų išbandyti darbo vietų.

„DUOday“ – tai galimybė žmonėms su negalia išsibandyti platų spektrą profesijų ir specialybių – transporto koordinatorių, skambučių centrų darbuotojų, informacinių technologijų, gamybos ir prekybos darbuotojų, klientų aptarnavimo specialistų, produktų komplektuotojų, apskaitininkų, personalo atrankos specialistų, laborantų ir kt.

Iniciatyvą įgyvendina socialinė įdarbinimo agentūra „SOPA“ kartu su partneriais – organizacijomis, dirbančiomis žmonių su negalia užimtumo srityje: dienos centru "Šviesa", Lietuvos aklųjų ir silpnaregių sąjunga, projektu „Unikalus gyvenimas“, „Draugiški autizmui“, Pal. J. Matulaičio socialiniu centru, Verslo ir svetingumo profesinės karjeros centru, Socialinės globos centru "Vija", Negalią turinčių asmenų centru "Korys“, Kauno šv. Roko mokykla, Kauno "Arkos" bendruomene, VšĮ "Tapk laisvas", Panevėžio socialinių pokyčiu centru, VšĮ „Žmogiškųjų išteklių stebėsenos ir plėtros biuras“, VšĮ ,,Namai visiems", VšĮ Biržų rajono socialinių paslaugų centru, Ukmergės Nestacionarių Socialinių paslaugų centru, Sutrikusio intelekto žmonių globos bendrija „Ukmergės Viltis“, Kuršėnų dienos centru sutrikusio intelekto asmenims, Sutrikusio intelekto žmonių globos bendrija "Pakruojo viltis", Mažeikių rajono šeimos ir vaiko gerovės centru, Klaipėdos apskrities sutrikusios klausos vaikų ir jaunimo tėvų bendrija AIDAS, Akmenės rajono socialinių paslaugų namais, Trakų rajono savivaldybės administracijos socialinės paramos skyriumi, Rokiškio socialinių paslaugų centru, Utenos socialinės globos namais, asociacija „Kretingos lietaus vaikai“, Onkologinėmis ligomis sergančiųjų žmonių asociacija „Švęsk gyvenimą“.